মুক্তি পেল ‘এটা আমাদের গল্প’ ছবির টাইটেল ট্র্যাক

কলকাতা: ভিন্ন প্রেমের গল্প নিয়ে আসছে অভিনেত্রী মানসী সিনহা (Manasi Sinha) পরিচালিত ছবি ‘এটা আমাদের গল্প’ (Eta Amader Golpo)। কিছুদিন আগেই এই ছবির টিজার প্রকাশ্যে এসেছে। আর এবার মুক্তি পেল ছবির টাইটেল ট্র্যাক। সম্প্রতি শহরের এক অভিজাত রেস্তোরাঁয় হয়ে গেল ছবির মিউজিক লঞ্চ অনুষ্ঠান৷

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব ২৮)

এই ছবির গল্প শুধু দু’টি মানুষের নয়। বরং আরও নানা মানুষের গল্প। আসলে যাঁরা সম্পর্কে বিশ্বাসী, তাঁদের কথাই বলবে ‘এটা আমাদের গল্প’। এই ছবির হাত ধরেই প্রথমবার পরিচালকের আসনে বসছেন অভিনেত্রী মানসী সিনহা। ছবিটি মূলত একটি প্রেমের ছবি। এই পৃথিবীতে প্রত্যেকটি মানুষের জন্য একটা ঘর আছে, সেই ঘরটা খুঁজে নিতে হবে। সেখানে শ্বশুর বাড়ি, বাপের বাড়ি এইগুলো বিষয় নয়- বিষয় হল ভালোবাসা। এমনই নিখাদ ভালোবাসার গল্প বলবে ছবিটি। ছবিতে একটি বাঙালি ও পাঞ্জাবি পরিবারের কাহিনি দেখা যাবে।

আরও পড়ুন:  প্রকাশ্যে এল ‘বড়ে মিয়াঁ ছোটে মিয়াঁ’ ছবির ট্রেলার

ছবিতে মুখ্যচরিত্রে দেখা যাবে শ্বাশত চট্টোপাধ্যায় (Saswata Chatterjee), অপরাজিতা আঢ্য (Aparajita Auddy), খরাজ মুখোপাধ্যায় (Kharaj Mukherjee), কনীনিকা বন্দ্যোপাধ্যায় (Koneenica Banerjee), সোহাগ সেন (Sohag Sen), দেবদূত ঘোষ (Debdut Ghosh) সহ আরও অনেক খ্যাতনামা অভিনেতাদের। ‘এটা আমাদের গল্প’ সম্পূর্ণ ভিন্ন ঘরানার একটি প্রেমের ছবি হবে বলেই কলকাতা টিভি ডিজিটালকে জানিয়েছেন মানসী সিনহা। ধাগা প্রোডাকশন (Dhagaa Production)-এর ব্যানারে শুভঙ্কর মিত্র ও সুভাষ বেরার প্রযোজনায় মুক্তি পাবে এই ছবি। প্রযোজনা সংস্থা সূত্রে খবর, আগামী মাসেই মুক্তি পাবে ছবির ট্রেলার।